Paul Odendaal – NG Kerk Adelaide
Outeur: Paul Odendaal
2022/06/26 Paul OdendaalLewer kommentaar
SKRIFLESING: Rigters 4: 6 – 7 en Rigters 5: 7
Ons skriflesing speel af in die Rigterstydperk, voor daar konings was. Ehud was 'n goeie rigter en het die volk op die regte pad gelei. Die volk het as't ware "rus" beleef in sy tyd as rigter. Maar toe sterf Ehud en die volk het soos die omliggende volke in afgodery verval, wat 'n gruwel in die oog van die Here was.
Daar volg toe 'n tydperk van 20 jaar, waartydens die Israeliete geteister word deur die Kanaäniete, wat 900 strydwaens gehad het onder Sisera. Sisera en sy weermag het die Israeliete erg onderdruk. Jabin was die koning van Kanaän wat hulle onderdruk het en Sisera was sy militêre generaal. Die Israeliete is onderdruk as gevolg van hulle sonde en die aanbidding van afgode. Dit was 'n tyd toe die volk geen leiers gehad het nie.
Intussen was daar 'n uitsonderlike vrou met die naam Debora, wat 'n profetes was. Sy het onder die palmboom gesit en haar profetiese vermoëns met haar volkgenote gedeel. Die volk Israel het van heinde en verre gekom vir haar regspraak, wysheid en profetiese vermoëns. Sy was hoog geëerd onder die Israeliete. Dit was ongewoon dat 'n vrou in Israel se geskiedenis as profeet opgetree het. Maar daar is ook ander vroue wat as profete opgetree het in die Bybel.
Dit is interessant dat sy haarself die "moeder in Israel" noem in Rigters 5: 7. Daar staan: "Krygers het ontbreek; in Israel het hulle ontbreek, totdat jy, Debora, opgestaan het, totdat jy, 'n moeder in Israel, opgestaan het." Sy was die moeder in Israel toe die volk leierloos was. Daarom is sy wyd gerespekteer.
Dit was 'n groot dag vir Israel toe Debora die skaduwee van die palmboom verlaat het en noordwaarts gegaan het om Barak te ontmoet om die Israeliete te verdedig. Debora was inderdaad in 'n bevelvoerende posisie, aangesien Barak dadelik op haar woord gereageer het. Hy het dadelik ingestem, op voorwaarde dat Debora saamgaan. Barak kon 10 000 soldate mobiliseer. Maar die Israeliete was swak bewapen en het nie 'n kans gestaan teen die 900 strydwaens van Sisera nie.
Enige regdenkende mens sou onmiddellik onttrek en nie deelneem aan die slag nie. Die kans op oorwinning was gering. Maar die volk het Debora se profetiese vermoëns so gerespekteer, dat hulle geglo het daar sal 'n uitkoms en oorwinning wees. Daarom kon Barak 10 000 mans bymekaar kry. Dit was as't ware 'n roekelose geloof dat God sou help deur 'n wonderwerk. Hoe die wonderwerk sou uitspeel, dit het hulle nie geweet nie.
Die slag het plaasgevind by die waters van Megiddo, wat 'n gelyk terrein is en die Kanaäniete het in alle opsigte alle voordeel aan hulle kant gehad. Dan vertel Josefus, die geskiedskrywer, en die Lied van Debora in Rigters 5, dat God 'n ysreën en hael gestuur het, sodat die strydwaens gegly en vasgesit het. Die Kison-spruit het ook gerys en 'n sterk stroom water laat afkom. Die Kanaäniete is totaal verras deur die God van Israel. Hierdie seldsame verskynsel het op die presiese dag en tyd plaasgevind toe Israel in sy grootste nood was. Inderdaad het 'n wonderwerk plaasgevind. Die strydwaens het nou niks meer beteken nie en die Israeliete het die Kanaäniete oorrompel en totaal en al verslaan.
Sisera, die Kanaänitiese bevelvoerder, het ook gevlug. Hy het na 'n tent toe gevlug om weg te kruip. Daar het Jael, die vrou van Geber, vir Sisera toe hy geslaap het, met 'n tentpen en hamer doodgemaak, deur die tentpen in sy kop te slaan tot in die grond.
Absoluut 'n ongewone uitkoms. Dit laat 'n mens dink aan die keer toe Israel uit Egipte getrek het en Farao en sy strydwaens vir hulle agterna gesit het. Die Israeliete was as't ware vasgevang tussen die duiwel en die diep blou see. Daar was geen uitkoms nie. Die Here het op 'n ongewone wyse die Rooi See laat oopgaan, sodat die Israeliete kon deurstap. Die Egiptenare het almal verdrink.
In die winter van 2018 was ek op 'n baie slegte plek in my lewe, met intense persoonlike probleme. Ek het geen uitkoms gesien nie. Ek het nie eers vir uitkoms gebid nie, want ek het geweet daar is geen uitkoms nie. En toe gebeur die ongewone. My situasie het binne twee maande drasties verander, sodat ek weer hoop en lig gesien het. Die Here het my gehelp, ten spyte daarvan dat ek nie eers daarvoor gebid het nie. Wonderlik is dit hoe God op ongewone maniere vir ons uitkoms gee uit ons probleemsituasies.
Debora het ná die stryd – in Rigters 5 – 'n wonderlike loflied geskryf oor God se goedheid en guns omdat Hy 'n wonderwerk gedoen het, sodat die oorwinning Israel s'n kon wees.
Daarna was daar 40 jaar lank vrede en rus vir Israel in Kanaän.
Wat kan ons leer uit die skrifgedeelte en uit Debora se lewe?
Moet nooit dink jy is in 'n vasgeloopte situasie nie. Die Here kan op ongewone maniere vir jou uitkoms gee uit jou situasie of probleme. Toe die Here die ysreën en hael beskik het oor die gevegsterrein tussen die Israeliete en die Kanaäniete, was dit iets totaal ongewoons, wat veroorsaak het dat die strydwaens waarop die Kanaäniete staatgemaak het, niks beteken het nie. Daarom glo ons dat God veral ook in die "ongewone" werk.
Debora was 'n besondere vrou, want sy was een van die min profete in die Bybel wat vrouens was. Sy was so spesiaal in Israel, dat sy genoem word die "moeder in Israel." Elkeen van ons kan ook in ons beskeie lewensruimte 'n "moeder" of 'n "vader" wees. Daar staan Debora het "opgestaan" – bedoelende opgestaan vir haar volk wat so verdruk word. Soos Debora, staan op, verander jou leefwêreld ten goede. Soos Debora, neem verantwoordelikheid vir dit waarvoor God jou geroep het om te doen.
In die Ou Testament is net sekere mense tot profeet geroep en hulle was min. Maar in die Nuwe Testament is ons almal geroep om as profete op te tree. Ons almal moet as Debora's die probleme en onreg van die wêreld aanspreek.
As jy dalk vandag voel jy is in 'n vasgeloopte situasie in jou lewe of jou probleme oorweldig jou – dink aan die verhaal van Debora. God gee op ongewone maniere uitkoms uit moeilike situasies. Vasgelooptheid is vir God 'n geleentheid om Sy almag en liefde te toon.
God gee ongewone uitkomste, as ons Hom vra. AMEN
Wubbels, Lance. Bible Nobodies Who Became Somebodies: 50 Inspirational Characters Who Prove that Anyone Can Be Special in God's Kingdom (Wubbels, Lance.) Destiny Image. Kindle Edition.
Spangler, Ann. Women of the Bible. Zondervan. Kindle Edition.
Miller, Kathy Collard. Women of the Bible (The Smart Guide to the Bible Series). Thomas Nelson. Kindle Edition.
2022/06/19 2022/06/19 Paul OdendaalLewer kommentaar
SKRIFLESING: Luk 15:20-24
Die wêreld kort goeie vaders. Ons lewe in 'n wêreld waar ons die rolmodel van goeie vaders kort. Die samelewing word gekenmerk deur vaderlose kinders en afwesige vaders. In baie huise is daar wel vaders, maar dit gebeur te dikwels dat vaders nie goeie rolmodelle is nie.
'n Vaderlose samelewing veroorsaak allerlei gemeenskapsprobleme soos misdaad, dwelmmisbruik, afhanklikheidsverslawing, geweld teen vroue en kinders, gedragsprobleme, bendegeweld en nog vele ander euwels.
Kom, laat ons sommer reg aan die begin sê dat goeie pa's net so belangrik soos goeie ma's is. Vaders het 'n enorme invloed op hulle seuns en dogters se lewens. Dogters moet droom om eendag te trou met mans soos hulle pa's. Seuns, weer, moet begeer om eendag volwasse mans te word soos hulle vaders se voorbeeld. Pa's speel 'n enorme rol in hulle kinders se emosionele welsyn.
In die ouer samelewings is gesinne gedefinieer as 'n huis met 'n pa en 'n ma en kinders wat saamgebly het. Maar baie dinge het verander.
Dekades gelede was die swart bevolking in Suid-Afrika se gesinslewe baie gesond. Toe kom die myne en tienduisende mans moet in kampongs lewe ver van hulle gesinne af. Vir die myne was dit 'n goedkoper opsie as om vir elke gesin van 'n mynhuis te voorsien. Dit het tot gevolg gehad dat die swart gesinne hulle vaders net so twee keer per jaar gesien het. Die kinders het pa-loos grootgeword. Die kinders het hulle identiteit verloor en so het misdaad en geweld deel van die Suid-Afrikaanse samelewing geword.
Die onlangse wetgewing dat elke ma R350 per kind ontvang as 'n kindertoelaag, was ook 'n verkeerde besluit. Jong tienermeisies sorg dat hulle swanger word om die R350 se kindertoelaag te ontvang. Die kinders word gebore sonder 'n huis en sonder 'n pa. Jong manne loop rond om meisies swanger te maak, maar wil nie die verantwoordelikheid van ouerskap aanvaar nie. Daar word bitter min kinders binne die huwelik in Suid-Afrika gebore. Die meeste is buite-egtelik en waarvan die pa's wegstap van hulle verantwoordelikheid.
Die Westerse samelewing wat geskoei is op produktiwiteit, het ook die gevolg dat vaders lang ure werk en dikwels min tyd het vir hulle kinders. Dit skep ook weer sy eie probleme.
Ons land beleef 'n groot maatskaplike probleem wat misdaad, geweld, dwelmsindikate, afhanklikheidsverslawing, verkragting en geweld teenoor vroue en kinders betref. Die rede daarvoor is hoofsaaklik omdat kinders nie meer die gesonde rolmodel van 'n vader het nie.
Deur navorsing is gevind dat 99% van misdadigers wat in Amerikaanse tronke vir ernstige misdaad is, geen goeie verhouding met hulle pa's gehad het nie.
Pa's wat liefdevol betrokke is by die opvoeding van hulle kinders, skep jongmense wat stewig op die grond staan. Pa's is vir die samelewing lewensbelangrik. Ons moet die waarde van vaders herontdek. Die Here het beslis nie net vaders gemaak om kinders voort te plant nie. 'n Pa het 'n morele verantwoordelikheid vir elke kind wat hy in die wêreld gebring het. Dit is sy heerlike voorreg om hulle vader genoem te word.
Ons gaan vanoggend in Lukas 15 kyk na die gelykenis van die verlore seun. Baie word gemaak van die verlore seun en ook selfs van die opstandige seun wat nie bly was oor sy broer se terugkoms nie. Vandag gaan ons na die vader kyk. Elkeen van die karakters leer belangrike lesse vir Christene. In Luk 15:20-24 leer ons 'n paar dinge oor die vader wat Christenvaders moet navolg terwyl hulle probeer om hul kinders groot te maak in die opvoeding en vermaning van die Here.
1. Die vader was geduldig – Alhoewel die seun lankal weg was, het die pa nog steeds na hom gesoek en was hy voortdurend op die uitkyk vir hom. Die vader se oë was gedurig op die pad, daarom kon hy toe sy seun nog van ver aankom, na die seun toe hardloop. Sy oë het nooit moeg geword daarvoor om na sy eiesinnige seun te soek nie.
2. Die vader was liefdevol – Toe hy sy seun sien kom, het hy na hom gehardloop. Hy kon nie wag dat sy seun na hom toe kom nie. Hy het dadelik sy seun omhels en gesoen. Die pa het nie eens gevra vir 'n verduideliking van waar hy was of wat hy gedoen het nie. Hy het nie vir hom 'n lesing gegee oor "jy moes van beter geweet het," of "ek hoop jy het jou les geleer," nie. Die vader was buitengewoon liefdevol teenoor sy seun. Dit was nie 'n voorwaardelike liefde nie, maar totaal onvoorwaardelike liefde wat geen grense ken nie.
3. Die vader was vergewensgesind – Ons weet hy was vergewensgesind omdat sy optrede dit gedemonstreer het. So angstig was hy om sy seun te vergewe dat hy sy seun nie toegelaat het om sy pleidooi te voltooi nie. (In Luk 15:18-19 beplan die seun om sy pa te vra om hom 'n dienskneg te maak. Maar die pa verhoed hom om verder te praat in Luk 15:21-22). Die vader het sy eiesinnige seun op sy oorspronklike plek herstel. Vergifnis is die belangrikste element in verhoudings. As daar nie vergifnis is nie, word wrokke gekoester, wat jou lewenslank kan treiter.
4. Die vader het sy prioriteite op die regte plek gehad – Die belangrikste ding was nie dat sy seun gesondig het nie, nie dat hy sy vader uitgebuit het nie, nie dat hy sy vader ongekende hartseer veroorsaak het nie; die belangrikste was dat sy seun gelewe het en huis toe gekom het. Die terugkeer van die verlore seun was die enigste fokus van die vader. Daarin het sy blydskap gelê.
Johannes Calvyn het gesê kinders het behoefte aan GEBORGENHEID en SEKURITEIT. Om geborgenheid te verseker, moet jy baie LIEFDE gee. Om sekuriteit te gee, moet jy STRENG wees. 'n Kind moet weet dat daar grense is. Binne hierdie grense is hy of sy veilig. Daarom moet ons ook die kind kweek in God se geborgenheid en sekuriteit. Die kind moet die liefde van God ervaar, om geborgenheid te ervaar. Die kind moet ook God se sekuriteit kan ervaar, deur streng binne God se wil te leef. Daarom moet die kind al van kleins af grootgemaak word met die gebruik dat dit Sondagoggende die Here se erediens is en die Here met ons 'n afspraak het. Die kind moet leer dat daar 'n oggendgebed is en dat daar in die aand boeke gevat word, deur stiltetyd te hou. Die vader as geestelike leier van sy huis moet hierin die voorbeeld vir sy kinders wees.
'n Klein seuntjie het gefrustreerd en naby aan trane gesit. Hy het probeer om 'n vlieër te bou, maar hy kon dit nie in die lug kry nie. Sy pa het gekom en tydsaam die vlieër reggemaak en vir sy seun geleer om die vlieër in die lug te kry. Die seuntjie was dankbaar vir die liefdevolle en hulpvaardige belangstelling wat sy pa getoon het. Vir die res van sy lewe sal hy daardie dag van kwaliteit-aandag van sy vader onthou.
Ons sal in hierdie wye en droewige land moet leer om die Rubicon oor te steek, waar vaders weer hulle regmatige plek inneem, om weer pa te wees vir hulle kinders in die volste sin van die woord. ("Rubicon" beteken om 'n grens oor te steek wat dapperheid vra en waar daar geen terugdraai is nie – die woord het sy oorsprong in Julius Caesar se geskiedenis.) Alleen dan sal Suid-Afrika gered kan word van sy totale maatskaplike verval.
Afwesige vaders = maatskaplike verval. Betrokke vaders = maatskaplike opbou.
Cecil Taylor het die volgende gesê oor om 'n Rubicon oor te steek: "Een enkele besluit kan toekomstige geslagte beïnvloed. In 1940 het my ma en pa Christene geword. My pa het gesê: "Wat my en my huis betref, ons sal die Here dien!" Omdat my pa besluit het om Christus te volg, het ek 'n Christen geword. Omdat ek 'n Christen is, het my kinders Christene geword. Omdat my kinders Christene is, word my kleinkinders Christene. Een besluit wat in 1940 geneem is, het vier generasies en 75 jaar en waarskynlik meer beïnvloed. 'n Besluit wat vandag geneem word, kan dinge vir toekomstige geslagte bepaal."
Daar word gesê dat enige man 'n pa kan word, maar dat dit 'n spesiale soort man vra om 'n Pa te wees! Die ideale vader is meer as om bloot deel te hê aan die voortplanting van die kind; hy help om die kind regdeur sy groeijare te vorm deur ruim hoeveelhede kwaliteit liefde, leiding, regstelling, vergifnis en lof uit te deel. Gelukkig is diegene wat 'n pa gehad het met wie hulle so 'n persoonlike verhouding gehad het.
Pa's moet so leef dat hulle kinders op hulle trots is. Dit is nie 'n trots gebou op sukses, geleerdheid of finansiële welvaart nie, maar eerder 'n trots op die karakter van hulle pa.
Ons kan nou al die vader-kind-verhouding ervaar wanneer ons God as ons hemelse Vader ervaar. Daarom leer die Onse Vader vir ons: "Ons Vader wat in die hemel is ……"
Wees 'n pa en 'n oupa wat 'n persoonlike verhouding met jou kind of kleinkind het. AMEN
Bible Illustrations (AMG International Inc)
Taylor, Cecil. Cross this Rubicon!
2022/06/12 Paul OdendaalLewer kommentaar
2022/06/11 Paul OdendaalLewer kommentaar
2022/06/10 Paul OdendaalLewer kommentaar
Daar word vertel van 'n vrou uit die lae stand van die samelewing wat getrou het met 'n man uit 'n hoë stand in die samelewing. Haar skoonfamilie het haar nie erken nie en haar nog steeds as 'n slaaf behandel. Toe kom die dag dat sy geboorte gee aan haar seun. Skielik het haar skoonfamilie haar anders behandel. Sy is nou met respek hanteer, want haar seun sou die familienaam voortsit. Sy het nou gewaardeerd voel. Maar toe gebeur 'n tragiese ding, haar seun sterf. Eerstens sit sy met die geweldige seer van haar seun wat dood is, maar ook gaan haar skoonfamilie haar weer verwerp. Sy het deur die strate geloop met die liggaampie van haar seun en vir almal gevra om asseblief haar seun wakker te maak. Sy kom eindelik by 'n priester uit en hy sê toe vir haar om oral in die dorp navraag te doen en 'n huis te vind waarin nog niemand gesterf het nie. Dan moet sy by die huis waar niemand gesterf het nie, 'n paar mostertsaadjies vra. Sy het die hele dorp deurgegaan en by geen huis gekom waar daar nog nie iemand gesterf het nie. Na 'n tyd het daar vir haar lig opgegaan. Sy was nie die enigste met die hartseer en pyn van die dood nie. Elke huis het al sy beurt gehad met die hartseer van die dood. Skielik was haar pyn gedeelde pyn. Gedeelde pyn is verligte pyn.
Daarom het die Here die kerk geskep. Daarom bely ons in die Credo van die kerk: "Ek glo in die gemeenskap van gelowiges." Die kerk is die plek waar ons leed met mekaar deel, maar ook die blydskap met mekaar deel. In hierdie gemeenskap waar ons alles met mekaar deel, vind ons troos in die Here en ook by mekaar.
Die kerk as gemeenskap van gelowiges is die kaggel waar ons hitte, samesyn, kuier en koinonia met mekaar kan deel. Voor die kaggel is die lekkerste plek in die huis. Daar word die mooiste herinneringe gebou. So vind ons ook met die dood, dat die gemeenskap van gelowiges ons kaggel is. Dat die dood ligter gemaak word met die besef dat ander gelowiges saam met my voel en my las help dra. Die gemeenskap van gelowiges gee 'n warm kaggelhitte af, wat die koudheid van die dood verdryf. Dan word die dood nie meer so koud nie.
Gedeelde smart is verligte smart.
Gedeelde blydskap is feestelike blydskap.
Die dood is nie net smart nie. Dit is blydskap ook. Die oue het verby gegaan. Die aardse sorge is verby. Die dood is 'n geneesmiddel. Die dood maak heel dit wat op die aarde stukkend is. Die dood is soet.
In 1 Kor 15: 54 – 55 staan daar: "En wanneer hierdie verganklike met onverganklikheid en hierdie sterflike met onsterflikheid beklee word, sal die woord wat geskryf staan, vervul word: 'Die dood is verslind in oorwinning. Dood, waar is jou oorwinning? Dood, waar is jou angel?' "
Die dood is soos 'n by sonder 'n angel. Dit kan nie meer seermaak en die ewige dood veroorsaak nie. Die dood het met ander woorde nie meer "'n byt" nie.
Die dood verander ons verganklike liggame in geestelike liggame wat nie uit vlees en bloed bestaan nie. Daarom kan ons ewig lewe. Daar staan in 1 Kor 15: 44 – "Wat gesaai word, is 'n natuurlike menslike liggaam; wat opgewek word,is 'n geestelike liggaam. As daar 'n natuurlike menslike liggaam is, is daar ook 'n geestelike liggaam."
Met ander woorde, ons hoef nie te wonder oor die nuwe geestelike liggaam nie. Dit sal in verheerlikte vorm wees, sonder pyn, seer, siekte, dood en lyding.
Dietrich Bonhoeffer, die groot Duitse Christenmartelaar, wat weens sy verset teen die Nazi's gevange geneem is, is daarna 'n paar dae voor die einde van die Tweede Wêreldoorlog tereggestel. Terwyl hy weggeneem is om in 'n konsentrasiekamp tereggestel te word, het hy hierdie woorde gesê: "Dit is die einde. Vir my, die begin van die lewe."
John Rogers, die Protestantse martelaar, is in 1555 vir sy geloof verbrand op die brandstapel. Die destydse Franse ambassadeur het hom op pad na sy teregstelling waargeneem. Hy het huis toe geskryf en gesê Rogers lyk "soos 'n man op pad na sy troue."
Soos ons die dood nader, weet ons dat dit nie die einde is nie. Dit is eintlik 'n reis deur die dood na die ewige lewe saam met God. Daar is hoop. Daar is betekenis. Daar is blydskap. Hierdie lewe is nie net 'n kort reis van niks na niks nie.
Op 'n grafsteen staan daar gewoonlik 'n geboortedatum aangedui met 'n * (sterretjie) en die sterfdatum word aangedui met 'n ┼ (kruis.) Dit klink en lyk neerslagtig. Eintlik moet ons die ┼ (die kruis) as die begin van die ewige lewe beskou. Die gelowige se lewe het 'n begin, maar nie 'n einde nie. Die dood is slegs die deur om deur te stap na die ewige lewe. Die dood is slegs 'n komma. Dit is nie 'n punt nie. Nog beter gestel, daar moet op jou grafsteen staan * vir geboorte en ∞ vir die begin van die ewige lewe. Die simbool ∞ beteken ewigheid.
Marius Zietsman se grafskrif behoort eerder so te lyk:
Daarom het Jesus se ┼ die ∞ gebring. Daarom kan ons selfs blydskap ten spyte van sterwe beleef. Die dood open die deur na die ewige lewe.
Martin Luther het by die sterfbed van sy dertienjarige dogtertjie Magdalene gebid: "Here, ek het haar baie lief. Maar as dit U wil is dat U haar wil neem, wil ek my troos in die wete dat sy by U is."
By haar begrafnis sê hy nie veel nie, net 'n enkele kort en kragtige belydenis: "Daar is 'n opstanding van die dode."
Johan Cilliers skryf tereg: "Ons sal sterwe, Ons sal lewe." AMEN
Vaughan Roberts. Good News When You're Confronted by Death
Cillers, Johan, 2022. Ons sal sterwe. Ons sal lewe. Wellington: Barnabas Uitgewers.
Wellustigheid teenoor suiwerheid van hart
2022/06/02 Paul OdendaalLewer kommentaar
SKRIFLESING: Mat 5: 27 – 30 en Mat 5: 8
In Richard Foster se bekende boek "Sex, money and power", beskryf hy die drie gode van ons tyd.
Dit is die drie gode wat die hele wêreld beheer. Een daarvan gaan ons vanaand behandel, naamlik seks in 'n negatiewe sin, soos wanneer dit wellus word.
Deel van die ondergang van die volk Israel was dat hulle gedurig afgode aanbid het, onder andere Baäl. Baäl was 'n vrugbaarheidsgod en die godsdiens het self ook baie tempelprostitute gehad en menigtes het hulle rug op God gedraai en hulle na wellus gewend. Lees onder andere hoe Elia die Baälprofete doodgemaak het en Isebel gepoog het om ook Elia se lewe te neem.
Baäl-aanbidding was meer 'n kultus as 'n godsdiens. Seksuele orgies het plaasgevind in die naam van godsdiens. Daarom het God telkemale vir Israel gestraf.
Een so 'n keer was die jaar 586 v.C. toe leërs uit Babilon Juda binnegekom het. Die Babiloniërs het twee jaar lank vir Jerusalem beleër en die stad uitgehonger. Hulle het toe die stad ingeneem, die Joodse tempel vernietig en die stad aan die brand gesteek.
" Die Babiloniërs het die koning van Juda gevange geneem, wat die laaste afstammeling van Dawid was wat oor Israel geregeer het. Hulle het die koning se seuns voor hom doodgemaak, toe sy oë uitgesny en hom in kettings na Babel vervoer. Na al die bloedvergieting is die liggame van die gesneuwelde Hebreërs – van wie baie God vir Baäl verwerp het – in die Ben-Hinnom-vallei gegooi, dieselfde vallei waar Baäl-aanbidders kinders vermoor het en hul bose praktyke uitgevoer het.
Teen Jesus se tyd is die naam van hierdie vallei tot Gehenna verkort. Gehenna het as die plaaslike stortingsterrein gedien. Al die stad se afval en puin is daar verbrand. Tereggestelde misdadigers en onbegrawe liggame is dikwels in Gehenna gegooi, wat die kloof sy reputasie gegee het as die plek van die verdoemdes en die verlate. Die brande van die vallei het 'n stank geskep wat die hele gebied laat sleg ruik het. Diegene in die stad kon sy rook sien, en die besoedeling was 'n herinnering aan al die skande van die verlede. In Jesus se gedagtes was Gehenna 'n plek van ontrouheid, waar diegene wat geroep is om iets groots te wees, hulle rug op God gedraai het. By Gehenna het opstandige Hebreërs hulle kinders aan die vuur van Baäl geoffer. By Gehenna het buitelandse leërs duisende lyke opgestapel terwyl die oorlewende Israeliete in ballingskap gelei was." (JF Cook)
Gehenna is letterlik 'n plek van brandende liggame en smeulende afval, wat 'n verduideliking bied oor wat Jesus oor losbandige seksuele lewens gesê het. Jesus het bedoel dit is beter om 'n oog of 'n hand te verloor as om in die hel (Gehenna) te kom, oor seksuele sondes. Jesus het dus geleer dat Gehenna so aaklig is dat 'n wyse persoon met graagte 'n oog sal verruil om te verhoed dat hy in die aakligheid van Gehanna beland.
Wellus is die lewe van gedisoriënteerde drange. Dit kom uit in dinge soos owerspel, ontrouheid, flirtasies, om klere van 'n vrou se lyf af te kyk, pornografie, molestering, seksisme en enige ander vorm van seksuele losbandigheid. Wellus is ook om vuil seksuele grappe te vertel. Menige huweliksonthaal is al ontsier deur vuil seksuele grappies.
Wat ook vandag op sosiale media 'n ondeug is, is die stuur van wulpse boodskappe of foto's oor sosiale media. Jou selfoon en jou rekenaar moet so skoon wees, dat jy jou lewensmaat enige tyd toelaat om daarin te kyk.
Pornografie sien altyd die ander persoon as 'n objek en nie as 'n persoon nie en die pornografiese handeling is meganies, maar nie liefdevol of outentiek menslik nie. Wellus is in wese 'n ingebuigdheid op die self.
Sondes van onwelvoeglike wellus kan baie verleentheid en skande bring, want daarin laat mense hulle toe om op diervlak te funksioneer, gelei deur die genot van sensasie, eerder as die redelikheid van gesonde en mooi seks, wat menslik is.
Seks is iets skoons, iets van die hemel, maar dit hoort net in die huwelik. Daarbuite is dit wellus, wat uitloop op die "hel" (Gehenna.) Die Bybel vra nooit vir 'n mens om nie te begeer nie. Maar ons begeertes moet reg en skoon wees. Ons is nie Platoniste nie en beslis nie Gnostici nie. Daarom mag ons begeer, maar moet ons begeertes skoon wees, dan sal ons vir God sien, soos die Saligspreking lei.
Ons liggame is tempels van die Heilige Gees. Daarom mag ons nie ons liggame opoffer vir onwelvoeglike wellus nie.
Mense het seksuele behoeftes, wat goed en reg en mooi is. Maar as dit nie getem is nie, sal dit jou soos 'n perd afgooi. Jy sal seerkry.
Die Onse Vader-gebed is ook 'n kragtige wapen teen wellus. Christus beveel ons om te bid: "Lei ons nie in versoeking nie, maar verlos ons van die Bose."
CS Lewis beskryf die tempering van wellus in sy boek The Great Divorce as volg: " 'n Man naby die hel staan ​​met 'n klein rooi akkedis (wellus) op sy skouer.
Die akkedis verlei die man met wellustige seksuele plesier, maar hulle laat hom ook swak en vasgeketting aan 'n lewe wat hy haat. Die akkedis verteenwoordig skynbaar wellus en onwelvoeglike seks en fluister allerhande sielvernietigende dinge in die man se gedagtes in. Die man is gedurig op 'n fantasie van seksuele begeertes. In hierdie verhaal konfronteer 'n engel die man en vra toestemming om die akkedis dood te maak. Die man, aanvanklik hoopvol, vra of die akkedis se dood hom sal seermaak, en die engel knik. Dit is ongewens; die man wil nie die pyn hê nie. Hy wil nie die angs van amputasie hê nie, en hy begin verskoning na verskoning voorhou. Die akkedis rig ook sy pleidooi, beding vir sy toekoms – trouens, skree om gespaar te word. Maar die engele kom terug na dieselfde vraag: "Mag ek dit doodmaak?" "Mag ek dit doodmaak?" Uiteindelik gee die man toe en die swaard val op die wellus-akkedis. In 'n fantastiese wending sterf die akkedis nie. Dit muteer. Dit begin groei tot 'n lewende, energieke hings. Die perd staan ​​sterk en koninklik, en die man, wat voorheen 'n slaaf was, word moreel verander terwyl hy agter-op die hings klim en na 'n groot lig ry. Nou versterk, nou ten volle lewend, reis hy na die plek van vreugde, na die berge waar hy die aangesig van God kan sien. "(JV Cook)
"What is a Lizard compared to a Stallion? Lust is a poor, weak, whimpering, whispering thing compared with that richness and energy of desire which will arise when lust has been killed. (CS Lewis)
Daarom moet elke gelowige elke dag bid in die woorde van Ps 51:10–12: "Create in me a clean heart, oh God, and put a new and right spirit within me. Do not cast me away from your presence. And do not take your Holy Spirit from me. Restore to me the joy of your salvation and sustain in me a willing spirit"
In Mat 4: 8 staan daar: "Gelukkig is dié wat suiwer van hart (begeerte) is, want hulle sal God sien." AMEN